### NN 17/2017 (24.2.2017.), Odluka o proglašenju projekta »Hoteli Plat« strateškim investicijskim projektom Republike Hrvatske

VLADA REPUBLIKE HRVATSKE

396

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 23. veljače 2017. godine donijela

ODLUKU

O PROGLAŠENJU PROJEKTA »HOTELI PLAT« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Hoteli Plat« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 428.557.000,00 kuna.

III.

Investitor je trgovačko društvo Hoteli Plat d.d., Plat, 20207 Mlini, OIB: 69616771148 (u daljnjem tekstu: Investitor).

IV.

Projekt se financira privatnim kapitalom.

V.

Lokacija realizacije Projekta je Općina Župa dubrovačka, Dubrovačko-neretvanska županija.

VI.

Projekt se odnosi na rekonstrukciju hotelskog kompleksa Hoteli Plat u hotelski resort kategorije 4\* i 5\*, kapaciteta cca 600 smještajnih jedinica. Projekt se predviđa realizirati u roku od tri godine (aktivnosti na projektu započele su 2016. godine, planirani rok završetka je 2019. godine), te će se realizirati na 70.246 m2 zemljišta, a u skladu s odredbama Prostornog plana Dubrovačko-neretvanske županije, Prostornog plana Općine Župa dubrovačka i Urbanističkog plana uređenja Plat. Od popratnih sadržaja planirana je izgradnja suvremenih restorana s kuhinjama za pansionske goste, a la carte restorana, caffe barova, slastičarnica, teniskih terena, bazena, te ostalih sadržaja, a sve u skladu s najvišim standardima Grupacije Karisma Hotels Adriatic. Predmetnim Projektom Investitor planira kompletno obnoviti sve postojeće smještajne kapacitete, one koji su trenutno u funkciji i one izvan funkcije. Realizacijom Projekta planirano je otvaranje cca 500 radnih mjesta. Investitor planira podnijeti zahtjev za pokretanje postupka dodjele koncesije za izgradnju i gospodarsko korištenje plaže na dijelu pomorskog dobra koji graniči s obuhvatom Projekta, koji će se provesti sukladno Zakonu o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11 i 56/16), te nije u obuhvatu Projekta koji se proglašava strateškim.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– ima procijenjenu vrijednost veću od 150.000.000,00 kuna

– u skladu je sa strateškim dokumentima Europske unije i Republike Hrvatske uključujući i Strategiju razvoja turizma Republike Hrvatske do 2020. godine (»Narodne novine«, broj 55/13)

– realizacijom se doprinosi povećanju hotelskih kapaciteta viših kategorija

– u funkciji je produljenja turističke sezone

– pripada kategoriji investicijskih projekata koji uključuju aktivnosti turističkih usluga visoke dodane vrijednosti

– realizacijom se stvaraju uvjeti za zapošljavanje većeg broja osoba

– znatno pridonosi razvoju i poboljšanju uvjeta i standarda pružanja usluga

– primjenom suvremenih materijala i tehnologija u izgradnji i opremanju objekata pozitivno utječe na okoliš, te pridonosi održivom razvitku i zaštiti prostora i okoliša

– doprinosi povećanju konkurentnosti turističkog gospodarstva i

– pozitivno utječe na više gospodarskih djelatnosti.

VIII.

Za realizaciju Projekta potrebno je posebice provesti sljedeće osnovne postupke i radnje:

– rješavanje imovinsko-pravnih odnosa na dijelu zemljišta koje je u obuhvatu zahvata

– provedba postupka upisa statusa pomorskog dobra sukladno Uredbi o postupku utvrđivanja granica pomorskog dobra (»Narodne novine«, br. 8/04 i 82/05)

– postupak ishođenja lokacijske dozvole, sukladno Zakonu o prostornom uređenju (»Narodne novine«, broj 153/13)

– ishođenje koncesije za posebnu upotrebu pomorskog dobra u svrhu izgradnje i održavanja ispusta uređaja za pročišćavanje otpadnih voda s pripadajućim sustavom odvodnje, sukladno Zakonu o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11 i 56/16)

– postupak ishođenja građevinskih dozvola za gradnju, sukladno Zakonu o gradnji (»Narodne novine«, broj 153/13)

– građenje građevina, odnosno izvođenje radova na objektima

– postupak ishođenja uporabnih dozvola, sukladno Zakonu o gradnji (»Narodne novine«, broj 153/13)

– postupak utvrđivanja uvjeta za obavljanje ugostiteljske djelatnosti, sukladno Zakonu o ugostiteljskoj djelatnosti (»Narodne novine«, br. 85/15 i 121/16).

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti):

– usklađenje stare i nove katastarske izmjere

Nositelj obveze: Investitor i Državna geodetska uprava

– podnošenje zahtjeva katastru i nadležnom sudu za provedbu uredno ovjerenog geodetskog elaborata, kojim se definira upis granica utvrđenog pomorskog dobra, sve temeljem pravomoćnog i izvršnog Rješenja o statusu pomorskog dobra

Nositelj obveze: Županijsko državno odvjetništvo Dubrovačko--neretvanske županije (predaje zahtjev), Investitor (ishođenje ovjere elaborata od katastra i Županijskog Povjerenstva za granice pomorskog dobra)

– sklapanje sporazuma po odluci Općinskog vijeća Općine Župa dubrovačka između Investitora i jedinice lokalne samouprave –
Općine Župa dubrovačka o načinu rješavanja imovinsko-pravnih odnosa na pojedinim katastarskim česticama, kao i uređenje pravnih odnosa vezano uz gradnju i financiranje infrastrukture, radi izbjegavanja mogućih naknadnih zahvata u obuhvatu Projekta

Nositelj obveze: Investitor i Općina Župa dubrovačka

– ishođenje jedinstvene lokacijske dozvole

Nositelj obveze: Ministarstvo graditeljstva i prostornoga uređenja i Investitor

– provedba postupka izvlaštenja (prema potrebi)

Nositelj obveze: Investitor i Ministarstvo pravosuđa

– ishođenje koncesije za posebnu upotrebu pomorskog dobra u svrhu izgradnje i održavanja ispusta uređaja za pročišćavanje otpadnih voda s pripadajućim sustavom odvodnje

Nositelj obveze: Ministarstvo mora, prometa i infrastrukture i Investitor

– izrada glavnih projekata za komunalnu infrastrukturu (prometnica s infrastrukturom, trafostanica, uređaj za pročišćavanje otpadnih voda s pripadajućim sustavom odvodnje i sl.)

Nositelj obveze: Investitor, društvo Hrvatska elektroprivreda d.d., Općina Župa dubrovačka

– ishođenje potvrda javnopravnih tijela na glavne projekte za komunalnu infrastrukturu (prometnica s infrastrukturom, trafostanica, uređaj za pročišćavanje otpadnih voda s pripadajućim sustavom odvodnje i sl.)

Nositelj obveze: javnopravna tijela i Investitor

– izdavanje građevinskih dozvola za komunalnu infrastrukturu (prometnica s infrastrukturom, trafostanica, uređaj za pročišćavanje otpadnih voda s pripadajućim sustavom odvodnje i sl.)

Nositelj obveze: Ministarstvo graditeljstva i prostornoga uređenja i Investitor

I. Faza realizacije Projekta (Hotel Sensatori, Anex Sensatori, rekonstrukcija objekta Praonica):

– izrada glavnih projekata za I. fazu

Nositelj obveze: Investitor

– ishođenje potvrda javnopravnih tijela na glavne projekte za I. fazu

Nositelj obveze: javnopravna tijela i Investitor

– izdavanje građevinskih dozvola za I. fazu

Nositelj obveze: Ministarstvo graditeljstva i prostornoga uređenja

– izvođenje radova koji su predmet sporazuma i koje je potrebno poduzeti u cilju realizacije Projekta najkasnije do ishođenja uporabnih dozvola za objekte iz I. faze

Nositelj obveze: društvo Hrvatska elektroprivreda d.d. i Općina Župa dubrovačka zajedno s trgovačkim društvima u vlasništvu te Općine (Župa dubrovačka d.o.o. za komunalne poslove) i u suradnji s Investitorom

– rušenje postojećih objekata u I. fazi i izvođenje građevinskih i obrtničkih radova na I. fazi

Nositelj obveze: Investitor

– podnošenje zahtjeva za izdavanje uporabnih dozvola za objekte iz I. faze

Nositelj obveze: Investitor

– izdavanje uporabnih dozvola za objekte iz I. faze

Nositelj obveze: Ministarstvo graditeljstva i prostornoga uređenja i Investitor

– podnošenje zahtjeva Ministarstvu turizma za izdavanje Rješenja o utvrđivanju ispunjavanja uvjeta za vrstu i kategoriju ugostiteljskih objekata iz skupine Hoteli (4\* i 5\*) za objekte iz I. faze

Nositelj obveze: Investitor

– izdavanje Rješenja o utvrđivanju ispunjavanja uvjeta za vrstu i kategoriju ugostiteljskih objekata iz skupine Hoteli (4\* i 5\*) za objekte iz I. faze

Nositelj obveze: Ministarstvo turizma

II. Faza realizacije Projekta (Ocean Point Anex, 4 villas, cjelina Casitas):

– izrada glavnih projekata za II. fazu

Nositelj obveze: Investitor

– ishođenje potvrda javnopravnih tijela na glavne projekte za II. fazu

Nositelj obveze: javnopravna tijela i Investitor

– izdavanje građevinskih dozvola za II. fazu

Nositelj obveze: Ministarstvo graditeljstva i prostornoga uređenja

– rušenje postojećih objekata u II. fazi i izvođenje građevinskih i obrtničkih radova u II. fazi

Nositelj obveze: Investitor

– podnošenje zahtjeva za izdavanje uporabnih dozvola za objekte iz II. faze

Nositelj obveze: Investitor

– izdavanje uporabnih dozvola za objekte iz II. faze

Nositelj obveze: Ministarstvo graditeljstva i prostornoga uređenja

– podnošenje zahtjeva Ministarstvu turizma za izdavanje Rješenja o utvrđivanju ispunjavanja uvjeta za vrstu i kategoriju ugostiteljskih objekata iz skupine Hoteli (4\* i 5\*) za objekte iz II. faze

Nositelj obveze: Investitor

– izdavanje Rješenja o utvrđivanju ispunjavanja uvjeta za vrstu i kategoriju ugostiteljskih objekata iz skupine Hoteli (4\* i 5\*) za objekte iz II. faze

Nositelj obveze: Ministarstvo turizma.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/39

Urbroj: 50301-25/18-17-2

Zagreb, 23. veljače 2017.

Predsjednik
mr. sc. Andrej Plenković, v. r.